Το ***Τρελλός και πάσης Ελλάδος*** (ή ***Τρελός και πάσης Ελλάδος***) είναι ελληνική κωμική ταινία του 1983, σε σενάριο και σκηνοθεσία Ντίνου Δημόπουλου. Πρωταγωνιστούν οι Θανάσης Βέγγος, Νότης Περγιάλης, Βίνα Ασίκη και Σοφία Ολυμπίου. Η παραγωγή έγινε από τον Θανάση Βέγγο. Η ταινία κυκλοφόρησε τη σεζόν 1982-1983 κι έκοψε 77.169 εισιτήρια, καταλαμβάνοντας τη 17η θέση σε εισπράξεις, ανάμεσα σε 48 ταινίες που κυκλοφόρησαν εκείνη τη σεζόν.

Η ταινία αφορά έναν καφετζή, τον Θανάση, ο οποίος είχε όνειρο να γίνει δικαστής, όμως ο πατέρας του δεν τον άφηνε, γιατί τον ήθελε για να αναλάβει το καφενείο του, όταν αυτός πεθάνει. Έτσι, σκοπός της ζωής του είναι να μορφωθούν τα παιδιά του, κι αφού η κόρη του τεμπελιάζει, όλες του τις ελπίδες τις έχει εναποθέσει στον γιο του τον Αλέκο, ο οποίος κι αυτός λοξοδρομεί.

Πλοκή
-----

Ο Θανάσης Κούκουρας είναι ένας βιοπαλαιστής καφετζής, που ζει με τη γυναίκα του και την κόρη του. Όνειρό του ήταν να γίνει δικαστής, κι επειδή δεν τον άφησε ο πατέρας του, έχει μετατρέψει το καφενείο σε δικαστήριο, κι όταν οι θαμώνες μαλώνουν, εκείνος λύνει τις διαφορές τους κάνοντας "δίκες", αν και πολλοί τον περιπαίζουν για αυτό. Η κόρη του Θανάση, άεργη, δεν τη νοιάζει τίποτε άλλο πέρα από τη διασκέδασή της με τους φίλους της και τα γρήγορα αυτοκίνητά τους. Ο Θανάσης, αφού δεν κατάφερε να σπουδάσει ο ίδιος, ονειρεύεται να σπουδάσουν τα παιδιά του και αφού η κόρη του αποτελεί μία αποτυχία, όλες τις ελπίδες του τις εναποθέτει στο καμάρι του, τον γιο του τον Αλέκο, που τον έχει στείλει να σπουδάσει αρχιτεκτονική στην Περούτζα της Ιταλίας.

Μετά από παρακλήσεις της γυναίκας του και τα γράμματα του Αλέκου, ο Θανάσης αποφασίζει να πάει στην Ιταλία να δει ιδίοις όμμασι την πρόοδο του Αλέκου. Όταν φτάνει στον πανεπιστήμιο, διαπιστώνει ότι ο Αλέκος δεν πάτησε για καιρό το πόδι του εκεί. Τότε γίνεται ψυχολογικό ράκος και σαν να μη φτάνει αυτό, του κλέβουν και το αυτοκίνητο και τον βάζουν και φυλακή, γιατί φώναζε "*Βοήθεια Ιταλοί, κλέφτες"*, αλλά εκείνοι άκουσαν "*Βοήθεια, Ιταλοί κλέφτες"*. Όταν ξεμπερδεύει από τα προβλήματά του στην Ιταλία και γυρίζει στην Αθήνα, θαμώνες του μαγαζιού διαβάζουν στις εφημερίδες ότι ο Αλέκος συνελήφθη, αλλά δεν το λένε στον Θανάση για να μην τον στεναχωρήσουν. Παράλληλα, παίρνει κι άλλο γράμμα από τον γιο του, στο οποίο του γράφει ότι έχει φτιάξει κάποιες επιχειρήσεις στην Ιταλία.

Σε ένα γειτονικό τους σπίτι, στο σπίτι του κύριου Επαμεινώνδα, η σύζυγός του πήγε να πεθάνει γιατί δεν είχαν όχημα να την πάνε στο νοσοκομείο όταν ξαφνικά αρρώστησε. Κι αυτό γιατί κάποιοι ασυνείδητοι είχαν σκάσει τα λάστιχα όλων των αυτοκινήτων στον δρόμο τους. Την επομένη, ο Θανάσης μαθαίνει ότι σε αυτό ευθύνεται η κόρη του και οι φίλοι της, και την ξεγράφει. Όμως, εκείνη θα ταρακουνηθεί από το συμβάν, θα αλλάξει χαρακτήρα και θα δημιουργήσει σχέσεις με τον γιο του Επαμεινώνδα, τον Βασίλη, ένα σοβαρό νεαρό με σπουδές και καλή δουλειά που ο Θανάσης πάντα θαύμαζε και ήθελε για σύντροφο της κόρης του. Τελικά ο Θανάσης συγχωρεί την κόρη του, βλέποντάς την στο πλευρό του "καλού παιδιού" Βασίλη. Ο Αλέκος φτάνει από την Ιταλία, παντρεμένος με μία μαύρη, φέρνοντάς του και εγγόνια. Ο Θανάσης στην αρχή θα πάρει άσχημα το γεγονός ότι η νύφη του είναι μαύρη, αλλά το εγγονάκι του που έχει και το όνομά του, Θανασάκης, θα κερδίσει την συμπάθειά του και θα λυγίσει σαν παππούς και σαν πατέρας και θα τους αγκαλιάσει όλους με στοργή. Ο Θανάσης θα αφήσει το καφενείο του στον γιο του και τη νύφη του, για να αποσυρθεί ο ίδιος και να ξεκουραστεί. Ο Αλέκος και η γυναίκα του θα μετατρέψουν το καφενείο σε πιτσαρία και η ταινία θα τελειώσει με ένα τρικούβερτο πάρτι στο μαγαζί, όπου πλέον όλοι είναι ικανοποιημένοι.

Διανομή
-------

* Θανάσης Βέγγος... ως Θανάσης Κούκουρας
* Νότης Περγιάλης... ως Επαμεινώνδας Γιάκουμπας
* Βίνα Ασίκη... ως Μπούλη Κούκουρα
* Σοφία Ολυμπίου... ως Πηνελόπη Κούκουρα
* Λουίζα Ποδηματά... ως Λευκοθέα Γιούκουμπα
* Ντάνος Λυγίζος... ως Κρίτων Αλευράς
* Θόδωρος Συριώτης... ως ο πατέρας του Θανάση
* Ειρήνη Κουμαριανού... ως η μητέρα του Θανάση
* Μιχάλης Μαραγκάκης... ως θαμώνας του καφενείου
* Χρήστος Δημόπουλος (ηθοποιός)... ως Βασίλης Γιάκουμπας
* Σταμάτης Τζελέπης... ως ο Αλέκος Κούκουρας
* Βασίλης Καμίτσης... ως σερβιτόρος του ρεστοράν

Κριτική
-------

Νεότερη κριτική του περιοδικού Αθηνόραμα αναφέρει:

> *Από την οπτική του φουκαριάρη, ο Βέγγος σχολιάζει με όχι πολύ επιτυχημένο χιούμορ τα κακώς κείμενα της εποχής. Κάποια αντιρατσιστικά σχόλια για την πολυφυλετικότητα της πόλης έχουν επίκαιρο χαρακτήρα.* 
> 
>

Παραπομπές
----------

1. 1 2  «ΤΡΕΛΛΟΣ ΚΑΙ ΠΑΣΗΣ ΕΛΛΑΔΟΣ». Ταινιοθήκη της Ελλάδος. 2006. Αρχειοθετήθηκε από το πρωτότυπο στις 9 Νοεμβρίου 2017. Ανακτήθηκε στις 9 Ιουνίου 2016.
2. ↑  «Τρελλός και πάσης Ελλάδος». RetroDB. Ανακτήθηκε στις 9 Ιουνίου 2016.
3. ↑  «Τρελός και Πάσης Ελλάδος». Αθηνόραμα. Ανακτήθηκε στις 9 Ιουνίου 2016.

Εξωτερικοί σύνδεσμοι
--------------------

* Τρελλός και πάσης Ελλάδος στο Veggos.gr
* Τρελλός και πάσης Ελλάδος στο IMDb
* Τρελλός και πάσης Ελλάδος στο Cine.gr
* Τρελλός και πάσης Ελλάδος στην Ταινιοθήκη της Ελλάδος
* Τρελλός και πάσης Ελλάδος Αρχειοθετήθηκε 2016-04-08 στο Wayback Machine. στο 90lepta.com

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |

|  |  |  |  |
| --- | --- | --- | --- |
| 

| π • σ • ε
Ταινίες σε σκηνοθεσία Ντίνου Δημόπουλου |
| --- |
|  |
| 
* *Οι ουρανοί είναι δικοί μας* (1953)
* *Χαρούμενο ξεκίνημα* (1954)
* *Τζο ο τρομερός* (1955)
* *Ο αγαπητικός της βοσκοπούλας* (1955)
* *Το αμαξάκι* (1957)
* *Ο άνθρωπος του τραίνου* (1958)
* *Στουρνάρα 288* (1959)
* *Αστέρω* (1959)
* *Αμαρυλλίς* (1959)
* *Το κλωτσοσκούφι* (1960)
* *Μανταλένα* (1960)
* *Η Λίζα και η άλλη* (1961)
* *Ο Θόδωρος και το δίκαννο* (1962)
* *Ταξίδι* (1962)
* *Αμόκ* (1963)
* *Λόλα* (1964)
* *Ένας μεγάλος έρωτας* (1964)
* *Η βίλλα των οργίων* (1964)
* *Δεσποινίς διευθυντής* (1964)
* *Οι εχθροί* (1965)
* *Μια τρελλή τρελλή οικογένεια* (1965)
* *Τζένη Τζένη* (1966)
* *Κατηγορώ τους ανθρώπους* (1966)
* *Οι κυρίες της αυλής* (1966)
* *Κοινωνία ώρα μηδέν* (1966)
* *Κοντσέρτο για πολυβόλα* (1967)
* *Πυρετός στην άσφαλτο* (1967)
* *Κάτι κουρασμένα παλικάρια* (1967)
* *Μια Ιταλίδα από την Κυψέλη* (1968)
* *Η αρχόντισσα και ο αλήτης* (1968)
* *Το θύμα* (1969)
* *Η ωραία του κουρέα* (1969)
* *Η δασκάλα με τα ξανθά μαλλιά* (1969)
* *Το λεβεντόπαιδο* (1969)
* *Η νεράιδα και το παλικάρι* (1969)
* *Μια γυναίκα στην αντίσταση* (1970)
* *Να 'τανε το 13 να 'πεφτε σε μας* (1970)
* *Πίσω μου σ' έχω σατανά* (1971)
* *Αγάπησα μια πολυθρόνα* (1971)
* *Η κόρη του ήλιου* (1971)
* *Ο φαντασμένος* (1973)
* *Ο βάλτος* (1973)
* *Οι βάσεις και η Βασούλα* (1975)
* *Ο ήλιος του θανάτου* (1978)
* *Τρελλός και πάσης Ελλάδος* (1983)
* *Τα δελφινάκια του Αμβρακικού* (1993)
 |

 |